***Prof. dr. Tomaž Turk***

Spoštovani gospod rektor, spoštovani zbor,

vesel in ponosen sem na to, da vas lahko nagovorim ob tej priložnosti. Brez dvoma je pridobitev naziva redni profesor pomembna prelomnica na življenjski poti vsakega visokošolskega učitelja, to je tudi svečan dogodek za univerzo.

Habilitacijski naziv rednega profesorja dostikrat jemljemo kot institut, katerega pomen je samo po sebi umeven. Ali je res? Poslanstvo visokošolskih učiteljev in še posebej rednih profesorjev znamo deklamirati na primer takole: "nenehna skrb za znanstveno-raziskovalni prispevek ter prenos znanja študentom".

Tako opredeljeno poslanstvo lahko razložimo na različne načine, kot je npr. tale: "Plemenito je učiti se, še bolj plemenito je učiti druge. (Mark Twain)", bolj duhovit je znani kitajski pregovor "Daj človeku ribo, nahranil ga boš za en dan. Nauči ga loviti ribe, prehranil ga boš za vse življenje."

Take izjave o nenehni skrbi za znanstveno-raziskovalni prispevek ter prenos znanja so nam vsem domače, jih razumemo, o njih se pogovarjamo, a vendarle v vsakdanjem življenju lahko izpadejo precej suhe in mehanične, zlasti ko debatiramo o številu objavljenih člankov, o doseženih raziskovalnih točkah, faktorjih vpliva, opravljenih urah predavanj in podobno. Na fakulteti, na kateri delujem, smo pred nekaj leti skušali ugotoviti, kaj žene naše najbolj uspešne raziskovalce, kaj je njihov največji motiv. Ugotovitev je bila presenetljiva – vsi raziskovalno delo dojemajo kot hobi, v katerem uživajo. Podobno velja za prenos znanja – najboljši učitelj je v očeh študentov tisti, ki jih s strastjo spodbudi k lastnemu raziskovanju. Res je, da za uspešno organiziranje našega dela potrebujemo merila in metrike, vendar ne smemo pozabiti, kaj pravzaprav merimo in kaj želimo spodbujati.

Zakaj je imenovanje rednih profesorjev svečan dogodek? V čem se naziv redni profesor razlikuje od ostalih nazivov? Hudomušno lahko pripomnimo, da smo po imenovanju v rednega profesorja rešeni habilitacijskih pritiskov. To dejstvo je včasih v javnosti napačno dojeto kot privilegij. Institut rednega profesorja obstaja že vrsto let, njegov namen in pomen pa je tesno povezan s tako imenovano akademsko svobodo. Slišal sem že za več interpretacij akademske svobode. Interpretacija, ki je po mojem mnenju najpomembnejša z družbenega vidika, pa predstavlja eno najtežjih in odgovornih nalog, in sicer nalogo opravljanja družbene refleksije.

Prej sem nas spomnil na znani pregovor o lovljenju rib; obstaja tudi njegova parafraza, in sicer: "Prodaj človeku ribo, nahranil ga boš za en dan. Nauči ga loviti ribe, in pokvaril boš dobro podjetniško idejo." Parafrazo bi lahko razumeli kot izum neoklasičnih ekonomistov, ki lahko pride prav tudi komu v današnjih časih, če avtorstva te parafraze ne bi pripisovali nikomur drugemu kot Karlu Marxu. Ob tem dobi reklo povsem drugo, ironično konotacijo, in se spremeni v kritiko sodobne družbe.

Družbena refleksija se dostikrat povezuje le z družboslovnimi in humanističnimi vedami, kar je po mojem mnenju napačno. Družbena refleksija je pomembna naloga za strokovnjake vseh ved, ki jih goji naša univerza – ob tem lahko s ponosom ugotovimo, da praktično ni stroke, ki je naša univerza ne soustvarja.

Kot rečeno, konstruktivna družbena kritičnost ni lahka naloga, saj se z njo izpostavljamo in prav lahko se zgodi, da zapademo v etično in praktično dilemo, ko bi morali kritizirati vejo, na kateri sedimo. Redni profesor je vsaj delno osvobojen te dileme, kar mu daje posebno mesto in tudi posebno odgovornost. Žarko Petan je zapisal: "Sleherno kritično misel prefiltrirajte skozi želodec, preden jo izrečete". Redni profesorji si lahko privoščimo nekoliko prepustnejši filter – izkoristimo ga, naša družba nam bo hvaležna. Vsaj na dolgi rok.